Polisie sonder petrol tydens aanval
Polisie-beamptes kon glo nie verdagtes van 'n aanval op 'n kleinhoewe aankeer nie omdat hulle petrol opgeraak het.
Mnr. Heinrich Wait, die grondeienaar, sê die 74-jarige mnr. Karel Bester, sy skoonpa, is Dinsdag, 20 Maart, op sy huis se stoep aangeval.
Wait is die eienaar van een van die kleinhoewes op die plaas Eindhoeksuiker buite Empangeni in KwaZulu-Natal, wat onder verskeie grondeienaars onderverdeel is. Bester en sy vrou het op die kleinhoewe gaan bly nadat hy afgetree het.
Volgens Wait het Bester, wat onlangs 'n operasie ondergaan het en met krukke loop, op die stoep gesit toe 'n man die trappe opgehol en hom tromp-op met 'n hamer probeer slaan het. Hy kon daarin slaag om vir die eerste hou weg te skram, waarna die man hom twee keer met 'n mes gesteek en 'n ribbebeen met die hamer gebreek het.
Nadat Bester geval het, het die man probeer om die veiligheidshek van die huis oop te breek, waarna die alarm afgegaan en die man op die vlug geslaan het.
Wait sê terwyl die Polisie op die toneel was, het hulle mense gesien wat hulle gestaan en dophou het. "Die een het 'n bossnyer by hom gehad. Ons s'n is die vorige aand gesteel." Wait het saam met die Polisie die toeskouers agterna gesit, maar die voertuig moes in die jaagtog omdraai omdat die petrolliggie aangegaan het. "Ek moes vir die beamptes vyf liter petrol gee om terug op die dorp te kom."
Volgens Wait is van sy vuurwapens verlede week gesteel. Hy sê hy het die voorval by die Polisie aangemeld en selfs die name van die persone wat hy dink skuldig is aan die beamptes voorsien. Hy het na bewering steeds niks van die Polisie gehoor nie, en is tans besig om VAN sy wapens terug te koop.
Konst. Matboso, die ondersoekbeampte, het aan Landbou.com gesê dat hy na verwagting Vrydag, 23 Maart 2012, na die kleinhoewe sal gaan om hom van die situasie te vergewis.
Bester is sedert die aanval in 'n plaaslike hospitaal, waar hy onder andere 'n operasie ondergaan het om van sy are te herstel.